Mo'tabar Tojiboyeva ishi qayta ko'rib chiqilmoqda
Toshkent viloyat sudida O'zbekiston jinoyat kodeksining 17 moddasi bo'yicha aybdor deb topilib, sakkiz yilga qamalgan farg'onalik inson
Toshkent viloyat sudida O’zbekiston jinoyat kodeksining 17 moddasi bo’yicha ayblanayotgan farg`onalik inson huquqlari himoyachisi Mo`tabar Tojiboyeva jinoiy ishini shikoyat tarzida qayta ko`rishga kirishildi. Inson huquqlari himoyachisining jinoiy ishini shikoyat tarzida ko`rish Mo`tabar Tojiboyevaning sudyalar hay`ati tarkibiga bildirgan e’tirozi bilan boshlandi. Hay`at tarkibidagi, avval O`zbekiston Oliy sudi kotibyatida ishlagan Ismatilla Mamanovga bo`lgan e`tirozni, inson huquqlari himoyachisi Oliy suddagi uchrashuvda Mamanov tomonidan unga nisbatan qo`pol munosabat qilinganida ko`radi. Biroq sud raisi Zafar Usmonov Tojiboyevaning bu e`tirozlarni inobatga olmadi va shikoyat ishini avvalgi tartibda ko`rish davom etishini bildirdi. Jarayonda Tojiboyevaning o`zi va uning advokatlari tomonidan bir qator talab- iltimoslar bildirib o`tildi, jumladan dastlabki tergov aniqlagan dalil-ko`rsatmalar yuzasidan ekspertiza o`tkazish va bu borada tegishli guvohlarni chaqirish va ularni so`roq qilish. Mo`tabar Tojiboyeva O`zbekiston prezidentini sha’nini haqoratlash, ruxsatsiz namoyishlar o`tkazish, jamoatchilik orasida vahima ko`taruvchi yolg`on xabarlar tarqatish va tovlamachilik yo`li bilan pul undirishda ayblanmoqda. Uning himoyachilari nazarida tovlamachilk aybida dalil sifatida keltirilgan audio yozuv qayta ekspertizadan o`tkazilishi lozim va bu yozuvlarda ko`p so`zlar tushunarsizdir. Advokat Muhasram Tojiboyevaga ko`ra, bu ichki kishlar boshqarmasi tomonidan, da`vo bildirgan kishiga turli va`dalar berish yo`li bilan, maxsus amalga oshirilgan. Shuningdek, Mo`tabar Tojiboyevaning uyi tintuv qilinganda to`rtta plakat topilgani, keyinchalik esa jinoiy ishda 28 plakat ko`rsatilayotgani aytiladi. Mo`tabar Tojiboyevaning o`zi unga qo`yilgan ayblarni inkor etar ekan, nomoyishlar emas, balki piketlar otkazganligini, piketlar o`tkazish qonun tomonidan ta’qiqlanmaganini, norozilik bildiruvchilar tomonidan ko`tarilgan piketlardagi shiorlar asossiz ravishda yozilmaganini ta’kidlab o`tdi. 8 yillik qamoq jazosiga hukm qilingan “O`t yuraklar” klubining rahbari Mo`tabar Tojiboyeva jinoiy ishini shikoyat tartibda ko`rishda diplomatik korpus vakillari va inson huquqlari faollari ishtirok etdilar. O`zbekiston Inson Huquqlari Jamiyati vakili Yodgor Turlibekov fikricha, Mo`tabar Tojiboyeva Farg`ona vodiysidagi eng faol inson huquqlari himoyachisi edi va uning sudlanishi aynan mana shu faollik bilan bog’liq. Sud jarayonini kuzatib borayotgan O`zbekiston inson huquqlari tashabbus guruhi raisi Surat Ikromovga ko`ra, Tojiboyevaning ishi mutlaqo soxtalashtirilgan siyosiy ishdir. Unga ko`ra, avvalgi sudda Tojiboyevaga nisbatan qoyilgan ayblar o`z isbotini topmagan, bundan tashqari prokuraturaning o`zi hukmni kamaytirishni so’rab sudga murojaat qilgan. Surat Ikromov deydiki, Mo`tabar Tojiboyevaning ayollar orasida xalqaro Tinchlik mukofotiga nomzod sifatida ko`rsatilishi haqidagi ma’lumotlar hamunga nisbatan jinoiy ish ochilishiga sabab bo`lgan bo`lishi mumkin. Tojiboyevaning hibsga olinishi Dublindagi inson huquqlari bo`yicha xalqaro konferensiyada ishtirok etish uchun jo`nab ketayotganida amalga oshirilgan edi. Mo`tabar Tojiboyevaning inson huquqlari himoyasi bo`yicha yuritgan faoliyati xalqaro darajada e`tirof etilgan. Jumladan, Shvetsiyada chop etilgan “Dunyoni o`zgartirayotgan ming ayol ” kitobida uning faoliyati tilga olinadi.